**Çoxgöstəricili Klaster Sorğusu (MICS)**

Texniki Şərtlər - MICS üzrə Ölçmə aparan şəxs

Müddət: 3 - 4 ay, iş günlərinin sayı: 68

**Sorğu haqqında məlumat**

Çoxgöstəricili Klaster Sorğusu (MICS) UNICEF tərəfindən hazırlanan və dəstəklənən beynəlxalq ev təsərrüfatı tədqiqatı proqramıdır. Ev təsərrüfatı tədqiqatlarının aparılmasında beynəlxalq standart hesab edilən bu sorğu qadın və uşaqları diqqət mərkəzində saxlamaqla, ev təsərrüfatlarına aid əsas göstəricilər üzrə istifadəçiləri statistik baxımdan etibarlı və beynəlxalq səviyyədə müqayisə oluna bilən məlumatlarla təmin edir.

MICS-in keçirilməsinin Azərbaycan Respublikası Prezidentinin 2018-ci il 14 fevral tarixli 3672 nömrəli Sərəncamı ilə təsdiq edilmiş “2018-2025-ci illərdə Azərbaycan Respublikasında rəsmi statistikanın inkişafına dair Dövlət Proqramı”na daxil edilməsi ölkə üzrə ana və uşaqların sağlamlığı, qidalanma, təməl öyrənmə bacarıqları (7-14 yaşlı uşaqlar), uşaq və böyüklərin həyati funksiyaları, suyun keyfiyyəti, sosial transfertlər, təmiz yanacaq və texnologiyalardan istifadə və viktimizasiya kimi geniş spektrli mövzular üzrə 200-ə yaxın göstəricinin qiymətləndirilməsinə imkan verəcəkdir.

MICS “Dünyamızın transformasiyası: 2030-cu ilədək Dayanıqlı İnkişaf sahəsində Gündəliyin” yerinə yetirilməsinin monitorinqində mühüm vasitəyə çevrilmişdir. Hazırda MICS digər önəmli demoqrafik, sağlamlıq və sosial-iqtisadi sorğularla yanaşı “2030-cu il Gündəliyi” üzrə mərkəzi rol oynamaq, inzibati mənbələrdən və siyahıyaalmalardan əldə olunan məlumatları tamamlamaq üçün əlverişli mövqedə çıxış edir. Azərbaycanda planlaşdırılan MICS üçün seçmə şəbəkəsi 12320 ev təsərrüfatından ibarət olacaq və bu sorğu Şərqi Zəngəzur iqtisadi rayonu istisna olmaqla ölkənin bütün iqtisadi rayonlarını əhatə edəcək.

Sorğunu aparan şəxslər məlumatların toplanmasında müstəsna rol oynayır və fəaliyyətin yekun nəticəsi, sorğunun uğuru onların sorğuları nə dərəcədə yaxşı aparmasından asılıdır. Bununla əlaqədar UNICEF-in Azərbaycan Respublikasındakı Nümayəndəliyi və Dövlət Statistika Komitəsi (DSK) yuxarıda qeyd olunan fəaliyyət üçün sorğunu aparacaq şəxslərin işə qəbulu üçün müsabiqə elan edir.

**İşin xüsusiyyəti**

5 yaşadək uşaqlar üzrə antropometriya ölçmələrinin aparılması, ev təsərrüfatlarında E.coli testlərinin aparılması və suyun keyfiyyətinin analizi üzrə sorğu anketinin doldurulması, eləcə də laboratoriya analizi üçün su nümunələrinin götürülməsi ölçmə aparan şəxsin əsas vəzifələridir. Ölçmə aparan şəxs təlimatlarda göstərilən prosedurun bütün mərhələlərinə ardıcıllıqla əməl etməli və heç bir mərhələni buraxmamalıdır.

Antropometriya ölçmələri apararkən, ölçmə aparan şəxsə onun qrupuna daxil olan 4 sorğunu aparan şəxsdən biri (təlim keçmiş) kömək edəcəkdir. Lakin, yekun ölçmə nəticələrinin əldə edilməsinə və onların 5 yaşadək uşaqlar üçün sorğu anketinə (kağız üzərində və CAPİ tətbiqində) düzgün daxil edilməsinin təmin edilməsinə görə ümumi məsuliyyəti ölçmə aparan şəxs daşıyır. Ölçmə aparan şəxs həmçinin antropometriya ölçmələri üçün istifadə olunan və suyun keyfiyyətinin analizi üzrə avadanlıqların işlək vəziyyətdə saxlanılmasına, onlara qulluq göstərilməsinə, avadanlıqlardan hər hansı biri çatışmadıqda və ya onlarda nasazlıq, qüsur olduqda nəzarətçiyə məlumat verilməsinə cavabdehdir.

**Ölçməni aparan şəxsin öhdəlikləri**

 Ölçmə aparan şəxs:

* Sahə işi üzrə bütün təlimlərdə, sahə məşğələlərində və pilot tədqiqatda iştirak edir.
* Seçmədə ona təhkim olunmuş ev təsərrüfatlarını Nəzarətçinin köməyi ilə müəyyən edir, müvafiq rayona (şəhərə) səfər edir və aidiyyəti sorğu anketlərini doldurur.
* Suyun keyfiyyətinin analizi üçün seçilmiş ev təsərrüfatlarını Nəzarətçinin köməyi ilə yerlərdə tapır və zərurət olduqda mənbədə analizin aparılması üçün görüləcək tədbirləri müzakirə edir.
* Özünü ev təsərrüfatı üzvlərinə təqdim edir və antropometriya ölçmələrini və/yaxud suyun keyfiyyətinin analizini aparmaq üçün icazə istəyir.
* Ev təsərrüfatında uşaqların təhlükəsizliyini və keyfiyyət ölçmələrinin etibarlılığını təmin etmək məqsədilə ölçmə lövhəsi və elektron tərəzi üçün ən münasib yeri müəyyən edir.
* Ölçmə prosedurlarına başlamazdan əvvəl anaya və ya uşağa qulluq edən şəxsə 5 yaşadək uşaq üzərində ölçmə işinin aparılması prosedurunu izah edir.
* 5 yaşadək uşaqlar üzərində ölçmə işinin aparılması üçün Antropometriya Təlimatında göstərilən protokol qaydalarına əməl edir və ona kömək edən şəxsin (sorğunu aparan şəxs və ya nəzarətçi) də bu qaydalara əməl etməsini təmin edir.
* Ev təsərrüfatını tərk etməzdən əvvəl köməkçi (sorğunu aparan şəxs və ya nəzarətçi) tərəfindən ölçmənin nəticələrinə dair məlumatların 5 yaşadək uşaqlar üçün anketə düzgün daxil edildiyinə əmin olmaq üçün doldurulmuş antropometriya modulunu bir daha yoxlayır.
* Birinci və ya ikinci ziyarətlər zamanı müxtəlif səbəblərdən ölçmə işi aparıla bilməyən 5 yaşadək uşaqların ölçməyə cəlb edilməsi üçün ev təsərrüfatlarına bir daha baş çəkir.
* Antropometriya avadanlıqlarına qulluq edir, hər günün əvvəlində və sonunda elektron tərəzini yoxlayır (etiketlənmiş standart çəki vasitəsilə), avadanlıqlarda qüsur olduqda nəzarətçini dərhal məlumatlandırır.
* Ev təsərrüfatında və suyun mənbəyində içməli suyun keyfiyyət analizini aparır.
* Suyun keyfiyyətinin analizinə dair sorğu anketini doldurur və ev təsərrüfatını tərk etməzdən əvvəl bütün suallar üzrə cavabların doldurulub-doldurulmadığını yoxlayır.
* Laboratoriyalarda aparılacaq analizlər üçün su nümunələri götürür və etiketləmə protokoluna uyğun qaydada nümunələri etiketləyir.
* Suyun keyfiyyət analizinin aparıldığı avadanlıqlara texniki qulluq edir və avadanlıqlarda nasazlıq olduqda, avadanlıq çatışmadıqda nəzarətçiyə dərhal məlumat verir.
* Antropometriya modullarının və suyun keyfiyyətinin analizi üçün sorğu anketlərinin doldurulmuş kağız versiyalarını yoxladıqdan və ev təsərrüfatını tərk etdikdən sonra məlumatları CAPI tətbiqinə daxil etmək üçün anketləri sorğunu aparan şəxsə verir.
* Ev təsərrüfatlarında qarşıya çıxan məsələlərlə bağlı xüsusi müşahidələri ilə bağlı qeydləri kompüterdə aparır və bu zaman ev təsərrüfatlarının və ev təsərrüfatı üzvlərinin məlumatlarının anonimliyinin təmin edilməsi qaydalarına əməl edir.
* Respondentlərin fərdi məlumatlarının konfidensiallığının qorunmasına dair yazılı iltizam verir.
* Digər problemlər və ya müşahidə etdiyi məqamlar barədə sahə nəzarətçisi üçün əlavə məlumatlandırıcı qeydlər hazırlayır.

 - Sahə işi başladıqdan sonra, zərurətə uyğun olaraq, yenidənhazırlıq sessiyalarında iştirak

 edir.

**Sorğu ilə bağlı nəticələr**

1. Əsas sahə təlimində iştirak təmin edilib
* 30 günlük təlim (aşağıdakılar da daxil olmaqla)
* 2 günlük PAPI təlimi
* 2 günlük CAPI təlimi
* 3 günlük sınaq.
1. Məlumatların toplanmasına başlanılmışdır
* Seçilmiş sayıcı məntəqələrində məlumatların toplanması.
1. Məlumatların toplanması başa çatmışdır
* Seçməyə daxil olan bütün klasterlər üzrə tam məlumatlar mövcuddur.

**Hesabatlılıq**

Ölçməni aparan şəxs Nəzarətçinin rəhbərliyi altında fəaliyyət göstərir və ona hesabat verir.

**Məlumatların və MICS sənədlərinin məxfiliyi**

Ölçməni aparan şəxs MICS məlumatlarının, habelə MICS prosesi çərçivəsində istehsal edilmiş hər hansı xüsusi MICS sənədinin tam məxfiliyini qorumalıdır. Sorğunu aparan şəxs sənəd və məlumat toplularından yalnız bu Texniki Şərtlərlə əlaqəli olan tapşırıqların icrası üçün istifadə edə bilər.

**İxtisas və səriştə ilə bağlı tələbi**

*Təhsil:* Ali təhsil.

*Bacarıqlar və təcrübə:*

* MS Office proqramları (word, excel, power point) üzrə sərbəst işləmə bacarığı;
* Azərbaycan dilində sərbəst şifahi və yazılı ünsiyyət bacarıqları;

Rus dili bilikləri, ev təsərrüfatı tədqiqatlarında, siyahıyaalmalarda və Dövlət Statistika Komitəsinin həyata keçirdiyi digər oxşar layihələrdə iş təcrübəsi olanlara üstünlük veriləcəkdir.

**Müraciət üçün tələblər**

İşin xüsusiyyəti ilə bağlı yalnız qadınların müraciətinə baxılacaqdır.

 **Ölçmə aparan şəxsin xidmət haqqının ödənilməsi**

Ölçmə aparan şəxsə sorğunun aparıldığı aylar ərzindəki 68 gün üçün xidmət haqqı ödəniləcəkdir. Bundan başqa, ölçmə aparan şəxsə 1 aylıq təlimlərdə iştirakına görə müəyyən məbləğdə haqq da ödəniləcəkdir. Ödənişlər UNICEF tərəfindən həyata keçiriləcək.

Qeyd: *Zərurət yarandıqda hər hansı səbəbdən işə çıxmayan və ya işini müəyyənləşdirilmiş tələblərə uyğun şəkildə icra etməyən ölçmə aparan şəxs ehtiyat olçmə aparan şəxslə əvəz oluna bilər.*

**Ərizəçilər aşağıdakıları təqdim etməlidir:**

* CV;
* şəxsiyyət vəsiqəsinin surəti;
* ali təhsil haqqında dövlət sənədi-diplomun sürəti;
* oxşar fəaliyyətlərlə bağlı təcrübəsini əks etdirən qısa məlumat (maksimum 300 söz);
* tövsiyə məktubu (əgər varsa).
* etibarlı olan COVID-19-a qarşı peyvənd olunmanı təsdiqləyən peyvənd sertifikatı və ya COVID-19-dan sağalaraq immunitetə malik olmanı təsdiqləyən sənəd, yaxud COVID-19-a qarşı peyvəndə əks-göstərişi müəyyən edən əks-göstəriş sertifikatı.

Yuxarıda tələb olunan sənədlər **baku\_tenders@unicef.org** email ünvanına göndərilməlidir. Sənədlərin qəbulu üçün son tarix **09 Avqust 2022-ci il saat 18:00-dur**. Sənədləri göndərərkən email-in mövzu sətrinə müraciət etdiyiniz vəzifənin qeyd olunması mütləqdir (Məs: MICS üzrə Ölçmə Aparan). Əks halda müraciətiniz nəzərə alınmayacaq.

İlkin mərhələdən keçən namizədlərlə əlaqə saxlanılacaq.

Seçilmiş namizədlərlə mülki-hüquqi müqavilə bağlanacaqdır.